钦定古今图书集成/明伦汇编/交谊典/第056卷 > 《苏端薛复筵简薛华醉歌》前人
## 钦定古今图书集成/明伦汇编/交谊典/第056卷 > 《苏端薛复筵简薛华醉歌》前人

“文章有神交有道，端复得之名誉早。爱客满堂尽豪
杰，开筵上日思芳草。安得健步移远梅，乱插繁花向
晴昊。千里犹残旧冰雪，百壶且试开怀抱。垂老恶闻
战鼓悲，急觞为缓忧心𢭏。少年努力纵谈笑，看我形
容已枯槁。座中薛华善《醉歌》，歌辞自作风格老。近来
海内为长句，汝与山东李白好。何刘沈谢力未工，才”
兼鲍照愁绝倒。诸生颇尽新知乐，万事终伤不自保。
气酣日落西风来，愿吹野水添金杯。如渑之酒常快
意，亦知穷愁安在哉？忽忆雨时秋井塌，古人白骨生
青苔，如何不饮令心哀。